ชาไต้หวัน 4.G Green ดูจากชื่อแบรนด์แล้วอาจจะเทียบชื่อเสียงไม่ได้เลยกับชาไต้หวันแบรนด์อื่นๆ เพราะแทบจะไม่มีเห็นแบรนด์นี้ตามย่านดังๆ ร้านนี้ขายแต่ชาค่ะ ชื่อและโลโก้ก็บอกอยู่แล้วว่าขายชา แต่เป็นเมนูชา ที่หลากหลายมากๆ อาทิ ชาเขียว ชาดำ ชาอาลีซาน ชาอู่หลง ชาผสมน้ำผึ้ง ชาผสมเฉาก๊วย ชาผสมน้ำบ๊วย ชาผสมโยเกิร์ต ชานมไข่มุก ชามนมถั่วแดง ชาปั่น ชานมสด โอยยย เมนูชามากมายจนสาธยายไม่หมดค่ะ มากกว่านั้นก็มีกาแฟขายด้วยก็เป็นเมนูกาแฟทั่วๆไป ให้ดูรายการทั้งหมดจากรูปเมนูที่ถ่ายมาให้ดูนะคะ เกือบลืมบอกว่าร้านนี้ตั้งอยู่ใต้อาคารอับดุลราฮิม โซนด้านหลังตึกด้านนอกอาคาร อยู่ติดกับ 7-11 ค่ะ ดูจากที่ตั้งแล้วอาจจะคิดว่าคนไม่พลุกพล่าน แต่ด้านหลังตึกอับดุลจะมีคนค่อนข้างคับคั่งเพราะด้านหลังตึกนั้นจะมีของขายและอาหาร ยิ่งเป็นช่วงกลางวันก็ยิ่งมาก 
มาดูเมนูโปรดของเรากันบ้างดีกว่า โดยส่วนตัวแล้วชอบทานชาเพียวที่เติมแต่น้ำตาลค่ะ เพราะได้ความรู้สึกว่าได้อารมณ์ชามากกว่าที่จะผสมส่วนผสมอื่นๆค่ะ ชาที่ขอแนะนำเลย คือ ชาอู่หลง ซึ่งเริ่มได้รับความนิยมมากขึ้น เพราะเป็นชาที่ดูดซึมไขมันในร่างกายเราด้วย สำหรับสาวๆที่อยากลดน้ำหนัก ทานชาอู่หลงก็ถือว่าเป็นทางเลือกที่น่าสนใจค่ะ ที่ร้านนี้ เราสามารถเลือกปริมาณน้ำตาลได้ด้วยว่าต้องการกี่เปอร์เซนต์ มีตั้งแต่ 0 - 150 เปอร์เซนต์ แต่จากการลองดิื่มหลายรูปแบบแล้ว แบบ 100 เปอร์เซนต์ จะอร่อยที่สุดค่ะ มันกำลังดี ได้รสชาเข้มๆบวกกับความหวานนิดๆ แต่แนะนำให้ทานแค่ 1 แก้วต่อวัน เพราะชาค่อนข้างเข้มอาจทำให้นอนไม่หลับในตอนกลางคืนได้ค่ะ 
ในส่วนของราคาสำหรับเราว่าค่อนข้างแพงนะ เพราะแก้วเล็ก 40 บาท แก้วใหญ่ 45 สำหรับชาผสมน้ำตาล นี่ถ้าเป็นพวกชาที่ผสมนม ผสมน้ำผึ้งนี่ก็ 45 - 60 บาทเลยค่ะ ถ้ากินทุกวันก็จนได้เหมือนกัน
เอาเป็นว่าถ้าใครมีโอกาสได้มาแวะเวียนทำธุระที่ย่านศาลาแดงหรือมาติดต่อธุระที่ตึกอับดุลราฮิม ลองแวะมาซื้อชาเพื่อเพิ่มความสดชื่นที่ร้าน"4.G Green"กันดูนะคะ